Immaġinaw bidwi joħroġ jiżra u jitfa' ż-żerriegħa fl-għalqa tiegħi, f'ta' ħdejh, fit-triq, fix-xewk…u ngħidudan jaf x'qed jagħmel? Din mhux kollha ħela ta' żerriegħa? Mhux aħjar joqgħod attent fejn qed jitfa' ż-żerriegħa u jagħmel xogħlu tajjeb? Lil xi bidwi li jaf xogħlu dan kollu jqanqlu minn ġewwa u jista' jgerfxu. Immaġinaw issa, business man li jinvesti flusu fil-business tiegħi, jinvesti f'ta ħdejh, jinvesti f'suq fi stocks li mhux ser jirrendu…u ngħidu dan jaf x'qed jagħmel? Dan mhux kollu ħela ta' flus? Mhux aħjar joqgħod attent u jagħmel il-homework tiegħu sewwa qabel jinvesti? Lil xi businessman li jaf xogħlu dan kollu jqanqlu minn ġewwa u jista' jgerfxu. Immaġinaw issa, omm jew missier ta' familja li jinvestu l-ħin tagħhom fl-uliedhom, f'ta' ħdejhom , il-ħin ukoll ma' tfal oħra b'każijiet soċjali u persuni mwarba mis-soċjeta, u ngħidu dawn jafu x'qed jagħmlu? Dan mhux ħela ta' ħin? Mhux aħjar jużaw il-ħin sewwa ma' uliedhom u jedukawhom tajjeb? Lil xi omm jew missier dan kollu jqanqlu minn ġewwa. Illum fil-ħajja saret evidenti… kemm sirna nikkalkulaw kollox! Qed nirraġunaw li għal isforzi/effort li npoġġu nkunu rridu l-aħjar riżultat (maximum profit), u dak li ma jġibilniex rizultati…inwarrbuħ u ħafna drabi nwarbuħ mal-ewwel. Hemm min jgħid..x'hemm ħazin f'dan l-argument? Il-biċċa imma hi… li jekk dejjem u kull ħin ser tirraġuna hekk, u tirraġuna hekk f'kollox u ma' kulħadd, dan id-diskors jista' jsir perikoluż, speċjalment fejn jidħlu l-persuni umani, għax tibda tgħid, dak il-persuna ma hux jgħati riżultati, tneħħiħ, dak l-anzjan marid qed jaħlili ħafna u ma hux qed jatini xejn lura, dak it-tifel b'disabilita qed jismini ħafna….u nibqgħu sejrin f'dan kollu b'mod utilitarista mal-familji tagħna, ma' ħbiebna, ntik biss skont ma tatini, nkejjek kollox dak li qed nagħmel…etc etc U Alla jagħmel l-istess magħna? Joqgħod ikejjel? Jekk ma nagħtux riżultati jarmina? Alla ġeneruż dejjem u ma' kulħadd u ma joqgħodx ikejjel magħna… Hu jibgħat ix-xemx u x-xita fuq kulħadd. L-imħabba ta' Alla hija mingħajr limiti, ma għandix qies ! Illum il-bidwi ħareġ jiżra u jiżra kullimkien, u ma joqgħodx jagħti każ jekk iż-żerriegħa taqax fuq il-blat fejn fl-art fejn hemm x-xewek….Xorta jibqa jiżra. Kemm nafu nies li jagħtu dejjem xorta u dan minkejja li ma jirċievux lura bl-istess mod. Eżempju l-ġenituri lit-tfal tagħhom fl-imħabba u fit-trobbija u dan tinduna meta l-ġenituri jgħidulek – u jien rabbejtu tajjeb u bl-imħabba bħal ħuħ/oħtu, u ara ħareġ differenti. Għalhekk fl-istorja tal-evanġelju tal-lum naraw kif jatwa dan Alla. Alla li qisu bħal bidwi li huwa abbundanti u jaħli r-riżorsi tiegħu, li mingħajr diskriminazzjoni jitfa' ż-żerriegħa fuq kull tip ta' art. Naraw l-imħabba all-inclusive ta' Alla. Hawnhekk il-ħaġa hija mhux għax Alla ma jindunax li qed jitfa' ż-żerriegħa f'art oħra, imma huwa jaf u konxju ta' dan . Alla li jofri l-kelma tiegħu lill-kull persuna, lilna, u dan irrispettivament minn potenzjal li nistgħu naċċettawha. Għalkemm mhux kulħadd ser jaċċetta l-kelma t'Alla u li jkollha l-frott, imma din hija offruta lill-kulħadd. Hekk Ġesù joffri din l-imħabba kbira t'Alla lill-kulħadd mingħajr diskriminazzjoni u lill kull tip ta' persuna – żagħżugħ, anzjan, tifel, tifla, ommijiet, missirijiet, maltin, barranin, immigranti ewropej u immigranti afrikani, ħabsin, drogati, sinjuri, foqra, bla xogħol, etc… Fil-Palestina tal-ewwel seklu, fid-dinja ta' Ġesù li jkun hemm dan il-qsim tal-boundaries/fruntieri u li n-nies jitħalltu dan kien ta' xokk kbir. U dan jista' jkun ta' sfida u challenge għalina fis-soċjetà tagħna li Alla jimmanifesta/juri lilu nnifsu ukoll f'dawk li aħna nwarbu fis-soċjeta tagħna. U għalhekk, aħna wkoll jekk kellna neżerċitaw din l-imħabba all-inclusive ta' Alla , għandha tkun estiża wkoll lejn dawk li qegħdin jesplojtaw lill-ħaddieħor, eż l-immigranti fuq il-postijiet tax-xogħol, xogħol prekarju, inġustizzji fil-ħajja. Għalhekk il-kelma tal-lum tgħidilna, tistedina biex niftħu ċ-ċrieki tagħna mhux biss mal-ħbieb u tal-viċin tagħna, imma ma' kulħadd…li inkunu inklussivi. Għaliex il-bieb huwa miftuħ għall-kulħadd…kif kienet il-komunità tal-evanġelju skont San Mattew li tinkludi lil dawk l-lhud marġinati u lill-pagani qalb dawk li jemmnu, u dan meta kienu jaraw lill dawn in-nies mhux bħala art tajba. U hekk llum għalina bħala komunità nisranija f'dan iż-żmien li għaddejjin minn dan kollu li inkun inklussivi, din il-parrabola tistedinna ma nikkalkulawx kollox imma nwasslu l-imħabba kbira t'Alla għall-kulħadd u niftħu idejna, u nakkumpanjaw u nwieżnu lill-kulħadd. Nitolbu 'l Alla li jagħtina qalb bħal tal-bidwi li nkunu nafu li qegħdin niftgħu ż-żerriegħa fejn aħna naħsbu li ma hix art tajba, f'din il-ħidma ta' evanġelizazzjoni għax kif jgħid Isaija, dejjem tagħti xi frott u ma terġax lura vojta (kif smajna fl-Ewwel qari). U dan għaliex il-bidwi li jiżra mhux ser jieħu l-prodott fi żmien qasir. Persuna tista tirċievi ż-żerriegħa tal-evanġelju f'ħafna ċirkustanzi. U din hija ż-żerriegħa tal-kelma t'Alla, tal-imħabba t'Alla lejn kulħadd. Min jaf kemm-il darba nħossni qiegħed nagħżaq fl-ilma! Kollu għalxejn, ma narax progress u riżultati f'dak li qiegħed nagħmel. Dan huwa parti mill-proċess diffiċli u iebes taż-żrigħ. Fil-ħajja xi drabi nħossu li dak li żrajna (dak li nkunu ħdimna u stinkajna għalih) waqa' mal-mogħdija (intilef u ma ħalliex impatt), oħrajn waqgħu fil-blat (baqa' bla ħajja) filwaqt li oħrajn waqgħu qalb ix-xewk (spiċċaw bla ħajja, fgati). Din hija l-esperjenza tal-ħajja tagħna u tal-missjoni tagħna bħala insara li nwasslu lil Alla permezz tax-xhieda u l-ħajja tagħna. Imma dan kollu m'għandux jaqtgħalna qalbna għaliex nafu li l-frott taż-żerriegħa li niżirgħu mhux qiegħed f'idejn imma f'idejn Alla. Din hija l-qabża li l-Kelma t'Alla llum tħeġġiġna nagħmlu; li nħallu dan kollu f'Alla. Qalb il-qtigħ il-qalb, id-diffikultajiet, intoppi, xewk, distrazzjonijiet, blat eċċ, il-Mulej ikabbar il-frott fiż-żmien opportun, żmien li m'għandniex kontroll fuqu u mhux bħal tagħna. Il-Mulej illum jixtieq ikompli jħeġġek tiżra, u taħdem fl-għalqa tiegħu. Jixtieq jerġa' jgħidlek li hu qiegħed jaħdem miegħek ukoll, lest tkompli tħallih jgħinek fil-missjoni tiegħek? X'qed itaqqalna fil-ħajja? X'qed jagħmilna skjavi? Forsi kif qiegħda tinbidel is-soċjetà X'valuri għandna llum Il-fejn sejrin fil-ħajja tagħna u fis-soċjetà li qegħdin ngħixu X'irridu mill-ħajja – nuqqas ta' sodisfazzjoni fil-ħajja Frustrazzjoni Kundizzjonijiet ibsin tal-ħajja Il-faqar fid-dinja Nies għajjenin, aljenati Mifnija taħt it-toqol tat-telqa u l-indifferenza (indifferenza tal-bnedmin u indifferenza tal-insara) Toqol ta' struttura ekonomika li drabi tabbuża mill-bniedem Tal-idea tagħna mingħajr ma nisimgħu u nħallu qalbna għal ideat differenti Tal-mobiles (li kważi sirna dipendenti fuqhom) Ta' lifestyles short-term Fejn ser inserħu l-qalb tagħna? Ma min ser nitkellmu? «Ejjew għandi, intom ilkoll». Jgħidu wkoll lil dawk li għandhom kollox, imma li għandhom qalbhom vojta għax fiha m'hemmx Alla. "Ejjew għandi". L-istedina ta' Ġesù hi għal kulħadd. Meta Ġesù jgħid dan, għandu quddiem għajnejh lill-persuni kollha li jiltaqa' magħhom kull jum fit-toroq tal-Galilija: ħafna nies komuni, fqar, morda, midinbin, emarġinati… Dan-nies dejjem marru għandu biex jisimgħu l-kelma tiegħu – kelma li kienet tagħti t-tama! Kliem Ġesù dejjem jagħti t-tama! Għalhekk aspett importanti mill-ministeru ta' Ġesù huwa li jeħles lin-nies milli jifhmu r-reliġjon bħala xi ħaġa legalista, u jintroduċihom għal fidi immarkata mill-ĦELSIEN u mill-IMĦABBA. Ġesù li jagħtina l-ħelsien. Alla tagħna huwa Alla tal-libertà. Huwa aktar affarijiet oħra li ma humiex qed jagħtuna l-libertà, u qegħdin jaqqsu u jtaqqluna. Fejn qegħdin f'dan il-vjaġġ? Min għenna u kien 'Ġesù ieħor' biex nsibu l-ħelsien, il-ferħ u l-mistrieħ fil-fidi tagħna? Għalhekk ma nkunux ta' toqol għal oħrajn bil-ġudizzji tagħna, bil-kritika distruttiva tagħna u l-indifferenza tagħna, imma nkunu ta' għajnuna, ta' akkumpanjament. Nagħtu xhieda tal-ħajja tagħna. Nsiru serħan għall-dawk kollha li għandhom bżonn l-għajnuna, il-ħlewwa u t-tama . Huwa dejjem il-Mulej li jagħtina l-veru ħelsien. Qabel kollox ninħelsu mid-dnub, mill-egoiżmu fil-forom kollha tiegħu: dan il-ħelsien iwassalna biex ningħataw għall-oħrajn u dan nagħmluh bil-ferħ. Il-ħelsien tagħha f'Alla ssarraf f'imħabba. Dan hu l-ħelsien li Alla jagħtina u jeħtieġ li ma nitilfuhx: il-ħelsien li naduraw lil Alla, li naqdu lil Alla u li naqduh ukoll f'ħutna l-bnedmin. "min jilqa' lilkom jilqa' lili, u min jilqa' lili jkun jilqa' lil dak li bagħatni" Vers wieħed u 4 kelmiet l-istess: tilqa'. Li tilqa' persuna jfisser li turi ospitalità. L-ospitalità hija l-proċess fejn wieħed barrani jkun taħt il-protezzjoni għall-ċertu żmien, u biex jimxi 'l quddiem mill-protezzjoni bħala ħabib jew għadu. B'eżempju tajjeb li wieħed jirċievi ikun hemm reċiproċità f'dan it-trattament tajjeb. Ġesù dejjem laqa' lil dawk li resqu viċin tiegħu, b'mod speċjali l-morda, l-midinba u dawk mwarba mis-soċjetà. Huwa qalilna li dak li "min jilqa' lilkom jilqa' lili, u min jilqa' lili jkun jilqa' lil dak li bagħatni". Ġesù tkellem ħafna li nilqgħu lil persuni l-oħra. Imma wkoll fl-istess ħin ipprattika dak li qal. Meta midinba bħal Mattew u Żakkew laqgħu lil Ġesù għall-mejda jew fid-dar tagħhom, dan għamluh għaliex l-ewwel ħassewhom milqugħa minn Ġesù. Dan kollu biddel il-ħajja tagħhom. Kull laqgħa tagħna ma' Ġesù tbiddilna ħajjitna. Li tilqa' lil ħaddieħor huwa aspett importanti fl- evanġelizazzjoni. Xi drabi, anke sempliċi kelma, jew tbissima tkun biżżejed biex tgħin lill-persuni tħossha milqqugħa u aċċettata. Il-valur u l-esperjenza li wieħed jilqa' lil ħaddieħor huma prova ta' spiritwalità awtentika . Li tilqa' jfisser li ma tkunx indifferenti. Hija xi ħaġa spiritwali, mnebbħa mill-ispirtu tal-imħabba . Din hi għażla li tkun preżenti b'passjoni fil-problemi, fil-kontradizzjonijiet, fl-esperjenzi kruċjali u fit-tama sħiħa tal-umanità. Din l-għażla li tilqa' hija għażla deċisiva. U aħna kif qegħdin nilqgħu? F'li nilqgħu lill-imwarrab li hu miġruħ fil-ġisem, u f'li nilqgħu lill-midneb li hu miġruħ fir-ruħ, tinsab il-kredibilita tagħna bħala nsara. U għalfejn nilqgħu lil kulħadd, u mhux xi uħud? Nilqgħu lil kulħadd biex noffru l-esperjenza tal-preżenza t'Alla u tal-imħabba għal ħutna . Fl-evanġelizzazzjoni tinħass b'mod qawwi l-ħtieġa li nilqgħu lill-oħrajn, li nkunu qrib tagħhom, għax dan hu wieħed mill-ewwel sinjali tal-komunjoni li aħna msejħin biex nixhdu għax fil-ħajja tagħna ltqajna ma' Kristu. Kemm jien akkoljenti? Li tkun akkoljenti, ma jfissirx biss li tagħti xi ħaġa milli għandek, jew xi kultant minn dak li ma tridx jew m'għandekx x'tambih imma fuq kollox tagħti lilek innifsek. Fl-ewwel qari, din il-mara għanja offriet l-akkoljenza lil Eliżew f'Sunem. Sunem jinsab ftit 'il bogħod mill-għolja tal-Karmelu u ma kienx hemm xi bżonn partikolari li jieqaf jiekol u jistrieħ għandha. Imma hi għax emmnet f'dan il-valur offrietlu jibqa' għandha u saħansitra offrietlu għorfa mgħammra b'kollox (deskrizzjoni eżawstiva għal dak iż-żmien!) Il-limitazzjonijiet tiegħi ma jtelfux l-għotja Din il-mara għanja m'għandhiex tfal u r-raġel tagħha xih. Żewġ diffikultajiet kbar għaliha: bla tfal u allura fil-mentalità Lhudija hija nuqqas kbir u r-raġel tagħha xiħ, bil-possibilità li ma jistax ikollu iktar tfal. Dan il-qaddej jgħaddi kelma lil Eliżew u jgħidilha li se jkollha iben is-sena d-dieħla. Il-mara bħal donnha ma tkunx trid taċċetta għax taħseb li hija ħolma imma imbagħad l-awtur tal-ktieb tas-slaten jgħidilna li kellha tifel. Dan Alla li jroddilha dak li kienet tagħmel mal-profeta Elizew. Lest terfa' s-salib u titlef ħajtek? Kif qiegħed nagħti lili nnifsi lil oħrajn? X'nista' nagħmel biex noffri ħajti għall-oħrajn? fil-Vanġelju San Mattew iħeġġiġna biex nagħmlu prioritajiet. Li terfa' s-salib (sinjal fuq il-moħħ fil-kultura Lhudija) f'dak iż-żmien kien qabel xejn is-simbolu tal-għotja iktar milli xi sinjal mażokista jew xi ħaġa li tgħakksek. Hawnhekk Kristu ma kienx qiegħed jirreferi għas-salib tal-passjoni imma bla ebda dubju kemm lejn is-sagrifiċċju li l-appostli ser jagħmlu biex iwasslu l-messaġġ ta' Kristu. Kristu ma jridx jeqred il-ħajja jew jillimita l-bniedem imma jħeġġeġ għall-għotja totali mingħajr lilmiti u kompromessi. Lest li tkompli tkun ta' xhieda mingħajr kompromessi? Mill-egoċentriżmu għal ħelsien Min irid jimxi wara Kristu (s-simbolu tas-salib) u jkun meħlus huwa imħeġġeġ li jagħmel il-qabża mill-egoċentriżmu għall-għotja lil Kristu u lil dawk kollha li fihom nara lil Kristu. Meta ngħin lilek u nkun qiegħed ninħeles minn dan l-ispirtu ta' egoiżmu u allura nkun qiegħed insir naf iktar lili nnifsi għax mhux kollox jibqa' jdur miegħi. B'dan il-mod is-salib ikun is-sinjal li jien jimpurtani mill-ieħor għax responsabbli ukoll mil-qawmien u s-salvazzjoni tiegħu fil-ħajja. Kemm qiegħed nagħti kas ta' ħaddieħor b'dan il-mod? Jew nara biss sal-ponta ta' mnieħri? La tibżax. Kemm hija ħaġa tajba li xi ħadd li jkun inkwetat jisma' dan il-kliem mingħand Ġesù. Ġesù jaf li irridu nisimgħu dan il-kliem. Illum fl-Evanġelju tissemma 3 darbiet. Ġesù li qed jagħmlilna kuraġġ fil-missjoni li għandna. Ġesù jaf li bħalma hu ħabbat wiċċu ma' tant persekuzzjoni, hekk ukoll id-dixxipli u aħna fil-mixja tad-dixxipulat. Ġesù jurina li l-biża tagħna ma għandix tkun minn dawk li jistgħu jwassluna għall-mewt, imma min dawk li jistgħu jifirduna mill-imħabba tiegħu. Fl-istess ħin Ġesù jsemmi l- ħajja tal-għasfur tal-bejt . Xi drabi inħossuna helpless u insinifikanti fl-irħieħ qawwija tal-ħajja fid-dinja. U bħall-għasafar tal-bejt naraw li aħna komuni u li ma għandnix valur, u li nagħmlu ftit differenza. Imma l-Mulej, quddiem dak li ħaddieħor jridna nemmnu jgħidilna: "Intom aqwa minn ħafna għasafar tal-bejt". U għalhekk hemm il-valur tal-kull bniedem. U din ta' minn, kulħadd fil-kwiet, jirrifletti fuqha u wkoll kif naffrontaw il-ħajja tagħna f'din id-dinja, bil-biżgħat, l-anzjeta, bit-tamiet u l-ferħ. Ġesù huwa wkoll mudell għalina kif naffrontaw mal-anzjeta . Anke naraw mill-episodju tal-Ġetsemmani. X'kien ir-rimedju? Li jkollok fiduċja f'Alla u li taqsam il-kawża tal-biża tiegħek f'talba mal-Missier. Naraw trasformazzjoni f'Ġesù u fina permezz tat-talb. Ħa jkollok il-fiduċja u itlob. Ukoll Ġeremija fl-ewwel qari kellu sitwazzjoni diffiċli fil-ħajja tiegħu, anke jekk permezz tal-fidi f'Alla u t-talb, in-nies xorta ċaħdu l-predikazzjoni tiegħu. Imma kompla bil-fidi f'Alla. Din il-fidi u t-talb għenuh biex jkunu ta' sapport fil-mumenti ta' diffikulta. Forsi martri diretti f'pajjiżna ma nkunux…f'pajjiżna viċin forsi. Imma aħna nistgħu nissejjħu martri mingħajr demm – fis-sens l-għixien tal-ħajja b'ħafna distrazzjonijiet u tentazzjonijiet mbiegħdha minn Alla u l-Bxara t-Tajba. Ejjew niftħu għajnejna u l-ewwel naraw x'inhuma dawk l-affarijiet jew min huma dawk il-persuni li jistgħu jeħdulna minn ħajjitna l-imħabba ta' Ġesù . U proprju minn dawn li rridu nibżgħu. Mhux possibbli li nisimgħu din il-Kelma u nibqgħu f'postna ma niċċaqalqux, li nibqgħu mwaħħlin fid-drawwiet tagħna. Il-Kelma timbuttana biex nirbħu l-egoiżmu li għandna f'qalbna biex nieħdu deċijoni u nimxu mal-Imgħallem li ta' ħajtu għall-ħbieb tiegħu. Imma hu l- Mulej li jibdilna bil-Kelma tiegħu ; Hu jibdilna; Hu jaħfrilna kollox, jekk aħna niftħu qalbna u nitolbuh il-maħfra. Tara u ma tifhimx….titlob u ma tarax frott…tafda u tħossok tradut…tgħix is-sewwa u jiddieħku bik…taħdem u timpenja lilek innifsek u tibqa' fejn tkun…tagħmel il-ġid u ma tkunx apprezzat. Tgħix il-Vanġelu u taqlagħha. Din hija l-esperjenza ta' kull wieħed u waħda minnha. Il-Profeta Ġeremija għadda minn dawn is-sentimenti bħalma ngħaddu minnhom aħna. Minn ġewwa, kien persuna mimli bid-dubbji, mgħobbi b'mistoqsijiet serji fuq l-eżistenza tiegħu u għaliex qiegħed jgħix . Min barra kien imdawwar minn nies li ma jaħmluhx, nies li jgħiru għalih, abbandunat, minsi, waħdu. Minkejja dan kollu, idur lejn Alla u jgħidlu kliem li minkejja li ma nistennewhx f'ħalq Ġeremija, huwa kliem li joħroġ minn fomm xi ħadd imweġġa u imkasbar, kliem li jirrifletti l-weġgħat tal-qalb. Forsi nistgħu nitkażaw għax Ġeremija jixtieq id-deni u jara l-għadu tiegħu meqrud (vendetta) imma fuq kollox huwa kliem li ħiereġ mill-qalb, mill-profondità u intimità mal-Mulej, u mhux kliem ħiereġ b'mod artifiċjali/superfiċjali. Din hija t-talba ta' tant persuni li qegħdin ibatu fis-skiet, persuni mweġġgħin, persuni minfudin bil-mibegħda u l-għira. La Tibżgħux Għal 3 darbiet San Mattew isemmi l-frażi la Tibżgħux ħierġa minn fomm Kristu. Hija l-istess frażi li Alla jgħid lil Ġeremija fil-bidu tas-sejħa tiegħu – tgħidx għadni żgħir – int tmur fejn ngħidlek , la tibżax quddiemhom għax jien miegħek biex inħarsek… Il-biża titwieled minn diversi aspetti imma fil-fond dejjem hemm il-fraġilità tal-bniedem quddiem id-diffikultajiet jew l-isfidi tal-ħajja. Ġesù f'din il-paġna tal-Vanġelu jħeġġeġ lid-dixxipli biex ma jaqtgħux qalbhom huma u jwasslu l-Vanġelu għax bħal profeti, ser insibu diversi diffikultajiet u ostilità. Ġesù jinkuraġixxi lid-dixxipli biex mill-biża' jgħaddu għall-fidi u jsemmi dawn it-tliet eżempji: M'hemm xejn li hu mgħotti li ma jinkixifx – m'hemmx xejn li ser iżomm milli l-Kelma t'Alla tixxandar. Fil-ħajja tiegħi x'hemm li qed inżomm mistur? Lest li nafdah lil Alla? Il-qawwa u l-poter tal-bniedem huwa limitat – Alla huwa dak li jagħti l-ħajja u dak li jeħodha. Ejjew nafdaw ħajjitna f'idejH – kemm jien lest li nħalli ħajti f'idejH? Anke l-għasafar tal-bejt jieħu ħsieb il-Mulej , iktar u iktar jieħu ħsieb lilek u lili. Fil-letteratura rabbinika, il-frażi żewġ għasafar tal-bejt mhux b'ħabba jinbiegħu? Tfisser xi ħaġa ta' ftit valur. Sax-xahar ta' rasna huwa magħdud – l-iċken ħaġa fil-ġisem ukoll qiegħed jieħu ħsiebha l-Mulej, kemm aktar jieħu ħsieb il-ħajja tagħna. San Ġwann fil-Vanġelu jindirizza żewġ problemi li għandhom x'jaqsmu mal-ewkaristija: tieħu sehem mingħajr ma taf min hu Ġesù u tieħu sehem mingħajr ma' turi l-fidi tiegħek fil-ħajja tiegħek ta' kuljum. L-ewwel aspett jitkellem fuqu f'din is-silta li għandna quddiemna u t-tieni aspett jitkellem fuqu iktar tard f'kapitlu 13 – ħasil tar-riġlejn. L-ewkaristija hija tifkira tal-passjoni u l-mewt u l-qawmien ta' Ġesù…fl-ewwel qari Mose jkellem lil poplu u jħeġġu biex jiftakar (ftakar l-ewwel kelma li jgħid Mose lil poplu f'din is-silta) fil-mixja kollha li mexxieh il-Mulej – niftakru fil-mixja li mexa magħna l-Mulej sa issa… fil-Bibbja il-kunċett tal-memorja ( zikaron ) huwa iktar minn ftakar imma huwa qabel xejn ġġib preżenti dik l-esperjenza kif ukoll tiskoprih mill-ġdid u tgħix b'tiġdid. Nirriflettu flimkien… min jien sa issa? X'għamel Alla għalija? Ċokon – fraġilità L-ewkaristija tfakkarna fiċ-ċokon tagħna – iċ-ċokon t'Alla li jinżel fil-qalb tagħna kull darba li nirċevuh. Kemm niċċekken quddiem l-oħrajn? Kif qiegħed nilqa' l-ewkaristija? Bi dritt jew bħala għotja li ġejja mingħand Alla? L-ewkaristija mhiex xi rigal għal dawk li huma tajbin imma qawwa u saħħa għad-dgħajfin. L-ewkaristija tfakkarna fil-presenza t'Alla f'kull esperjenza tal-ħajja tagħna – kemm ta' diffikultà kif ukoll ta' barka u sbuħija. Alla li jinsab preżenti l-ħin kollu. Kif tiftakar fl-ewkaristija fil-ġurnata? Ġuħ – tfittxija X'inhi l-esperjenza ta' meta jaqbadna l-ġuħ? Ta' tfittix għall-ikel!! Il-Mulej illum qiegħed jgħidilna li l-ikel li nieklu biex naqtgħu l-ġuħ mhux biżżejjed imma hemm ġuħ ieħor li jinqata biss bl-ewkaristija.. Ħafna nies fi żmien Ġesù kienu jmorru għandu biex jaqtgħalhom il-ġuħ li jixtiequ huma, imma il-Mulej permezz tal-ewkaristija ma jaqtgħalniex il-ġuħ ta' dak li nixtiequ aħna imma il-ġuħ tal-verità, tal-onestà – niġu wiċċi imb'wiċċ mar-realtà tagħna, mal-fraġilità tagħna. Ġieli għixt dawn il-mumenti ta' tfittxija profonda fil-ħajja tiegħek? X'kien dak li qatagħlek il-ġuħ? Ħajja Fil-Vanġelu Ġesù jitkellem mill-ewkaristija bħala sors ta' ħajja u tama. Minn dejjem il-bniedem kien ifittex il-ħajja, għax il-ħajja ma tiġix minnek innifsek imma minn xi ħaġa oħra, li hija l-ewkaristija. Fil-ħajja tiegħek kif kienet sors ta' ħajja l-ewkaristija? Għaliex? Hija wkoll stedina għalina biex nkunu ewkaristija għall-oħrajn – l-ewkaristija li tagħti l-ħajja fejn hemm id-dlam u l-qtiegħ il-qalb. Darba l-Papa Benedittu kien qal: Ewkaristija li ma tg ħaddix għall-prattika konkreta tal-imħabba hija xi ħaġa essenzjalment framentata. Aħna ma niġux hawn biex niċċelebraw l-Ewkaristija għax hija xi tradizzjoni. Niġu hawn għaliex l-Ewkaristija tatina l-qawwa naffrontaw bi mħabba dak kollu li niltaqgħu miegħu. L-Ewkaristija mhux ċelebrazzjoni sabiħa u daqshekk. Fil-fatt m'hemmx Ewkaristija bla kumpassjoni u bla ma naqsmu ma' l-oħrajn. Ewkaristija hija għotja. F'kull ċelebrazzjoni Ewkaristika Ġesù jingħata lill-Missier għalina. Jingħata għalina, biex anki aħna nistgħu nissieħbu miegħU, u lil Alla noffrulu ħajjitna, ix-xogħol tagħna, il-ferħ tagħna u d-dwejjaq tagħna…, noffrulu kollox f'sagrifiċċju spiritwali. Għotja miż-żewġ naħat. Hija qadi. Hija l-ħasil tar-riġlejn bħalma għamel Ġesù, bħala eżempju għad-dixxipli tiegħu. U meta naħslu riġlejn xulxin, inkunu Ewkaristija ħajja mibnija fuq l-Ewkaristija. Naħslu riġlejn xulxin ifisser nilqgħu lil xulxin, naċċettaw lil xulxin, ninħabbu, naqdu wieħed lill-ieħor. Ifisser naqdi lill-fqir, il-marid, l-imwarrab, lil dak li narah antipatiku, dak li jdejjaqni, tat-'tribu' l-ieħor. Mhux bill-kliem, jew bit-teorija, imma bil-fatti. Mhux bil-moħħ, imma bil-qalb. L-Ewkaristija tistedinna naħsbu f'ħutna l-foqra u għall-ħaddieħor …dak il-ħobż spiritwali jinqasam għal ħobż materjali. U għalhekk kull fejn inkunu ser inkunu "Christophers" jiġifieri "dawk li jġorru lil Kristu", f'kull sitwazzjoni. Inkomplu ngħixu din l-Ewkaristija kull fejn inkunu, Fejn? fl-Iskola, Fejn? fid-Dar, Fejn? Fuq il-post tax-xogħol, Fejn? fil-familja, Fejn? Quddiem sitwazzjonijiet ta' solitudni, dwejjaq, uġieħ, mard, Fejn? waqt ir-rekreazzjoni, fuq fb,…Tkun nisrani jimplika b'xi mod li f'isem Ġesù tagħmel xi ħaġa għall-oħrajn, anke jekk żgħira, għaliex intom il-melħ tal-art, l-melħ li bil-kwantità żgħira huwa l-importanza. U hekk hija l-ħajja tagħna. Is-sabiħ li issir Ewkaristija INT …tinduna li qed issir Ewkaristija int meta tibni l-imħabba, l-mogħdrija, il-maħfra, il-ġustizzja, is-solidarjeta, il-qadi, tirrispetta li oħrajn, tagħti merħba/tbissima, tkun twajjeb mhux żorr…u l-bqija. L-Ewkaristija ma hix xi ħaġa privata li tgħalaqna f'dawn l-4 ħitan, imma trid tkun miftuħa għal oħrajn.